WGO maak ommeswaai oor inperkingArgieffoto van dr. David Nabarro (Foto: Xinhua/Xu Jinquan)(zf) Dit blyk dat die Wêreldgesondheidsorganisasie (WGO) ’n ommeswaai gemaak het wat die gebruik van inperking in die stryd teen Covid-19 betref. Dr. David Nabarro, die WGO se spesiale gesant oor Covid-19, het ŉ beroep op wêreldleiers gedoen om op te hou om inperkings as “primêre beheermetode” te gebruik om Covid-19 mee te bekamp. “Ons in die WGO bepleit nie inperkings as die primêre manier om hierdie virus te beheer nie,” het Nabarro Vrydag aan die Britse tydskrif The Spectator gesê. “Ons glo dat ŉ inperking slegs geregverdig is wanneer daar ruimte geskep word om te organiseer, te hergroepeer, hulpbronne te balanseer en gesondheidswerkers te beskerm wat uitgeput is, maar oor die algemeen wil ons dit eerder nie doen nie.” Volgens Nabarro het die gebruik van inperkings om die verspreiding van Covid-19 te beperk oor die algemeen slegs armoede tot gevolg gehad. (Foto: Maroela Media) “Ons doen daarom ŉ beroep op alle wêreldleiers: Hou op om inperkings as primêre beheermetode te gebruik. Ontwikkel beter stelsels om dit te doen. Werk saam en leer by mekaar.” Maroela Media het vroeër berig epidemioloë en openbare gesondheidspesialiste oor die wêreld heen het in ŉ gesamentlike verklaring gevra dat inperkingsmaatreëls wêreldwyd opgehef moet word. In die verklaring, genaamd die Great Barrington Declaration, spreek mediese kundiges hul ernstige kommer uit oor die negatiewe fisieke en sielkundige uitwerking van die voortgesette Covid-19-beleid. Die adviesraad en outeurs van die verklaring bestaan uit die kundiges prof. Martin Kulldorff van die Harvard-universiteit, prof. Sunetra Gupta van die Oxford-universiteit en prof. Jay Bhattacharya van die Stanford-universiteit. ŉ Verdere 4 229 mediese en openbare gesondheidswetenskaplikes, 7 664 mediese praktisyns en 107 985 mense uit die algemene publiek van oor die hele wêreld het die verklaring onderteken. Die Great Barrington Declaration beveel aan dat ŉ beleid van gefokusde beskerming die huidige drakoniese afsonderingsmaatreëls vervang.